次韵蘇公西湖徙魚三首  其一
作者：陳師道
朝代：宋

paragraphs: 窮秋積雨不破塊，霜落西湖露沙背。
大魚泥蟠小魚樂，高丘覆杯水如带。
魚窮不作搖尾憐，公寧忍口不忍鱠。
脩鱗失水玉參差，晚日搖光金破碎。
咫尺波濤有生死，安知平陸無灘瀨。
此身寧供刀几用，著意更須風雨外。
是間相忘不爲小，濠上之意誰得會。
枯魚雖泣悔可及，莫待西江與東海。